يحيى شفشاوني

يحيى شفشاوني، تولد ف 8 مارس 1937 ف وجدة، كان موهنديس ؤ سياسي مغريبي.

 حياتو 
تولد شفشاوني وسط عائيلة د شرفة شفشاونيين ف 1937 ف وجدة، ملي باه، عبدرحمان، كان قاضي ف لمدينة. خوه لكبير هو عبدالله شفشاوني لي كان وزير مكلف ب لمالية ف حوكومة لبكاي تانية.

قرا شفشاوني ف ليسي ݣورو ف رّباط، ؤ موراها كمل قرايتو ف مدراسة لپوليطيكنيك ؤ ف لمدراسة د لمناجم ف باريز.

ملي رجع ل لمغريب، خدم رايس د لمصلحة د لمعادن ؤ جيولوجيا ف ويزارة لأشغال لعمومية. بين 1960 ؤ 1962، كان ف لوفد لي كيمتل لمغريب ف جتيماع لعام د لوكالة دّولية د طاقة درية.

ف 6 يوليوز 1967، تعين وزير د لأشغال لعمومية ؤ لمواصلات ف حوكومة محمد بنهيمة ؤ بقا ف لپوسط ديالو حتا عينو لحسن تّاني ف 17 يناير 1968 مودير د لمكتب د لأبحات ؤ لمساهمات لمعدنية.

ف 1971، دارت إدارة لأمن لوطني لي كان كيرأسها لجينيرال لمدبوح حملة علا وزارا ؤ مسؤولين متورطين ف قضايا د رشوة ؤ لفساد معا شاريكات برانية، من بينها لقضية د پان أم. شفشاوني كان من بين لوحدين لي كانو متاهمين بلي خداو رشوة ف لقضية د لوزين د سكار ف سيدي علال التازي ؤ مشرع بلقصيري ؤ طلبو فلوس ف لمفاوضات معا شاريكة لكندية ورايت. ف لوقيتة لي بداو فيها لعتيقالات كان شفشاوني ف فرانصا، ؤ مشا موراها ل لوندون ؤ عاود رجع ل باريز، شي لي خلا سلطات تطلق مدكرة د لبحت دولية قبل مايقرر يدخل ل لمغريب ف 8 نونبر 1971 ؤ يتشد ف لماطار ؤ علنات عليها ويزارة لعدل. بدات لمحاكمة ف 11 أكتوبر 1972 ف لمحكمة د لعدل لخاصة، ؤ طالبات نّيابة لعامة لحوكم علا شفشاوني ب خمسطاش لعام د لحبس ب تهمة لفساد ؤ ستيغلال نفود، ف لخر حكم عليه لقاضي أحمد زغاري ف 15 دجنبر ب طناش لعام د لحبس ؤ خطية د عشرالاف درهم. تسجن شفشاوني ف حبس لعلو ف رّباط ؤ دوز مودة ف سبيطار ملي كان مشدود. خرج ف لخر شفشاوني ب عفو عوام من بعد، ؤ ولا موراها مستتمر ف لعقار.

مورما توفا، عطات عائيلتو لأرشيڤ ؤ لخزانة ديالو ل لمكتابة لوطنية د لمملكة لمغريبية.

 مصادر 

تصنيف:زيادة 1937
تصنيف:سياسي مغريبي
تصنيف:وزير مغريبي
تصنيف:بيوغرافيا د رجال
تصنيف:مقالات فيها مصدر و 3000 بايت
تصنيف:ناس تزادو ف وجدة